TVT เทรดวันแรกเปิดเหนือ IPO 55% กูรูฟันรายได้เตรียมโตก้าวกระโดด
TVT เทรดวันแรกเปิดเหนือ IPO กูรูฟันรายได้เตรียมโตก้าวกระโดด
8 พ.ค. 2558

ผู้สื่อข่าวรายงานว่า ราคาหุ้น บริษัท ทีวี ธันเดอร์ จำกัด (มหาชน) หรือ TVT  ณ เวลา 10.05 น.อยู่ที่ 2.96 บาท บวก 0.96 หรือ 48% โดยเปิดตลาดที่ 3.10 บาท เพิ่มขึ้น 1.10 บาท หรือ 55% จากราคา IPO ที่ 2 บาท แตะระดับสูงสุดที่ 3.16 บาทและปรับตัวแตะระดับต่ำสุดที่ 2.92 บาท มูลค่าการซื้อขาย 451.52 ล้านบาท
บล.ฟินันเซีย ไซรัส เป็นผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของ TVT ระบุในบทวิเคราะห์ฯประเมินมูลค่าหุ้น TVT ตามปัจจัยพื้นฐานปี 2015 ที่ 3.00 บาท อิง PE 30 เท่า แม้กำไรในปี 2014 จะลดลง แต่คาดว่าปี 2015 จะโตก้าวกระโดดจากการขยายตัวของรายได้ โดยได้รับผลดีจากการเปิดเสรีธุรกิจโทรทัศน์ที่ทำให้จำนวนช่อง Free  TV เพิ่มขึ้น และการควบคุมต้นทุน          
TVT เป็นหนึ่งในผู้ผลิตรายการโทรทัศน์ชั้นนำ มีรายการที่เป็นที่รู้จัก เช่น Master Key เวทีแจ้งเกิด, ละครหลวงตามหาชน และเกมส์โชว์ Take Me Out Thailand รายได้หลักจากค่าโฆษณาจากการผลิตรายการโทรทัศน์และการให้บริการรับจ้างผลิตรายการ เป็นสัดส่วน 74% และ 25% ตามลำดับ